TopTV-aansoek: “Pornografie lei tot verkragtings,” sê Hettie BrittzHettie Brittz Hettie Brittz, hoof van Immergroen Ouerskap, ouer en verkragtingslagoffer, het vroeër die week die verhoor bygewoon waar TopTV aansoek gedoen het om drie porno-kanale te kan uitsaai. Sy het met Maroela Media hieroor gesels. Volgens Brittz bepaal die uitsaaikode dat niks uitgesaai mag word wat vernederend is teenoor vroue, skadelik vir kinders of wat ŉ aanhitsing is tot geweld nie. “In terme van die uitsaaiowerheid se bepaling dat vroue nie verneder mag word nie, haal TopTV een studie aan wat bewys dat verkragtingstatistiek in lande, waar pornografie vrylik beskikbaar is, afgeneem het. Die probleem is egter in Suid-Afrika dat ons net oor aanmeldingsyfers van verkragtings beskik,” verduidelik sy. Die probleem in Suid-Afrika, volgens Brittz, is ook omdat verkragtingslagoffers dikwels nie geglo word nie. Volgens haar vind daar ŉ afstomping plaas wat ŉ groot rol speel in die aanmelding van verkragting of molestering. “Mense dink ‘dit is nie so erg nie’,” het sy gesê. “Die bewering word gemaak dat vroue deur pornografie sal sien dat dit ‘normale gedrag’ is, en nie vernederend is nie. Volgens die ondersteuners vir pornografie is dit slegs ŉ probleem wanneer daar ŉ botsing tussen die gebruiker en nie-gebruiker plaasvind,” voeg sy by. “Volgens statistiek kyk 50% van paartjies saam na pornografie. Die probleem is egter dat vrouens gedwing word, of gedwing voel, om pornografie saam te kyk.” In terme van die uitsaaiowerheid se bepaling dat geen beeldmateriaal uitgesaai mag word wat skadelik is vir kinders nie, voer TopTV glo aan dat ŉ pinkode-stelsel implementeer sal word om seker te maak dat kinders nie ongemagtigde toegang tot die pornografie bekom nie. “Die probleem is egter dat selfs “goeie” ouers aan die slaap raak voor die televisie, en die kinders op só manier blootgestel kan wees aan die materiaal,” sê Brittz. “Nie alle huise het aparte televisiekamers nie, en in sommige huise dien die slaapkamer ook as ŉ televisiekamer. Teen slegs R99 per maand vir drie kanale is dit dus goedkoop genoeg dat ŉ groot deel van Suid-Afrikaners dit sal kan bekostig.” TopTV beplan om die pornografie tussen 20:00 en 05:00 uit te saai. “Dit is egter net ŉ toetsperiode en kan later verleng word,” het Brittz gesê. “Gebruikers sal ook die programme op ŉ videomasjien kan opneem, en kinders sal dus baie maklik ‘per ongeluk’ die materiaal kan sien. Sommige gebruikers, en veral skoolgaande kinders sal selfs die materiaal op hul selfone kan opneem en dit kan dan by skole versprei word,” voeg Brittz by. “Daar is geen veilige manier om te verhoed dat jou kind hieraan blootgestel gaan word nie.” Volgens Brittz dui statistiek verder daarop tot meer as 60% van verkragtings of molesterings op kinders deur vriende en familielede plaasvind – mense wat saam met die kind in dieselfde huis tuisgaan. “Dit is wel so dat pornografie vryelik op die internet beskikbaar is, maar dit is tog nog steeds moeiliker om dit op die internet in die hande te kry as ŉ televisie in die huis.” “Selfs nog voor my verkragting het ek met verkragters in tronke gepraat, en talle van hulle het verduidelik hoe pornografie ŉ groot rol gespeel het in hul misdrywe,” sê Brittz. “TopTV is ŉ sinkende maatskappy wat op hulle webwerf erken dat hierdie pornografie-plan gemaak is om die saak te beredder. ŉ Boikot is dus die geskikte aksie. Ons doen ŉ beroep op ingeskrewe gebruikers van TopTV om hul inskrywing te kanselleer en hulle in kennis te stel waarom jy jou inskrywing kanselleer,” het Brittz bygevoeg.